SKRIFTLIG FORESPØRGSEL P-2391/00

af Antonio Di Pietro (ELDR) til Kommissionen

(7. juli 2000)

Om: Importtilladelse til SHIFCO-flåden

Somalia er ikke et af de tredjelande, der har ret til at importere fiskerivarer til konsum, i henhold til bilaget til Kommissionens afgørelse 97/296(1) og derfor har import fra dette lande ikke været tilladt siden 1. juli 1998, på hvilken dato Fællesskabets bestemmelse vedrørende harmonisering af betingelser for import af fiskeriprodukter trådte i kraft.

Den 5. februar 1998 ansøgte SHIFCO, et somalisk firma med fem fryseskibe, der virker inden for fiskerisektoren, om Fællesskabets importtilladelse på grundlag af artikel 11, stk. 6, i Rådets direktiv af 22. juli 1991 (91/493/EØF(2)), som indeholder bestemmelser om undtagelser i særlige tilfælde.

Som svar på denne ansøgning blev Kommissionens inspektører sendt på rejse til Aden (Yemen) i november 1998 for at gennemføre en inspektion og som resultat heraf anmodede de SHIFCO om at foretage en række tekniske ændringer af flåden. Dette arbejde blev gennemført på trods af vanskelige miljøforhold og meget store udgifter. Til slut udstedte UAV (Levnedsmiddel- og Veterinærkontoret) en godkendelse i sin endelige inspektionsrapport (med tydelig angivelse af de inspicerede skibstyper, dvs. fryseskibe).

Nu to år efter har de kompetente afdelinger i Kommissionen opdaget, at direktivet 91/493/EØF kun gælder for fabriksskibe, ikke fryseskibe, som SHIFCO's flåde altid har bestået af.

Hvis ovennævnte direktiv således ikke gælder for fryseskibe, hvorfor anmodede Kommissionens inspektorer om, at der blev gennemført ændringer? Er en person ansvarlig for denne forsømmelse? Hvorledes kan Kommissionen råde bod på den skade, som SHIFCO har lidt, ikke kun med hensyn til at få godtgjort udgifterne til det unødvendige arbejde, men også med hensyn til at kompensere for de alvorlige økonomiske og sociale følger af indstilling af aktiviteter for 500 italienske medlemmer af mandskabet og navnlig ca. 2 000 ansatte somalier?

(1) EFT L 122 af 14.5.1997, s. 21.

(2) EFT L 268 af 24.9.1991, s. 15.

Svar afgivet på Kommissionens vegne af David Byrne

(15. september 2000)

Som det ærede medlem anfører, foretog Kommissionens eksperter en stedlig kontrol af fem af det pågældende selskabs skibe den 18. november 1998. Kontrollen viste, at skibene faktisk var fryseskibe og ikke fabriksskibe som anført i den dokumentation, selskabet havde fremsendt inden kontrolbesøget. Ved kontrollen blev der også påvist mindre mangler ved skibene, og selskabet påtog sig straks selv at afhjælpe manglerne.

Siden da har Kommissionen givet repræsentanter for selskabet alle de ønskede informationer og har gjort, hvad den kunne for at hjælpe selskabet med at finde frem til en løsning på de problemer, der er forbundet med anmodningen om en undtagelse i overensstemmelse med artikel 11, stk. 6, i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer. Kommissionen anerkender, at selskabet står over for problemer, som i al væsentlighed skyldes, at der mangler kontrol fra en kompetent myndigheds side i Somalia. Selskabet må nu overveje, hvilket forslag der er bedst egnet til at løse dets problemer, således at selskabet bliver i stand til som ønsket at eksportere fiskerivarer via dets skibe til Fællesskabet.